Oficialusis leidinys L 287 , 10/11/1999 p. 0006 - 0011



Komisijos reglamentas (EB) Nr. 2377/1999 1999 m. lapkričio 9 d. nustatantis šparagų prekybos standartus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 2 straipsnio 2 dalį, kadangi: (1) Šparagai priklauso Reglamento (EB) Nr. 2200/96 I priede išvardytiems produktams, kuriems reikia patvirtinti standartus. 1992 m. vasario 26 d. Komisijos reglamento (EEB) Nr. 454/92, nustatančio kokybės standartus šparagams [3], su paskutiniais pakeitimais, padarytais Reglamentu (EB) Nr. 888/97 [4], keli punktai keičiami. Siekiant užtikrinti juridinį aiškumą Reglamentą (EEB) Nr. 454/92 reikėtų panaikinti, o konkrečias taisykles pertaisyti. Tam tikslui ir pasaulinės rinkos skaidrumo išlaikymo labui reikėtų atsižvelgti į Greitai gendančių produktų standartizacijos darbo grupės ir Jungtinių Tautų ekonominės komisijos Europai (UN/ECE) kokybės skyriaus rekomenduojamą šparagų standartą. (2) Šparagų rūšiavimo pagal dydį sistemą reikėtų supaprastinti, kad ji atitiktų gamybos ir prekybos sąlygų progresą, ypač kalbant apie didmeninės prekybos ir vartotojų reikalavimus. Šis supaprastinimas reiškia, kad reikia panaikinti maksimalaus šparagų ilgio nustatymo nuostatas, sušvelninti šparagų skersmens dydžio lentelės sąlygas ir sumažinti minimalų žaliųjų ir violetiškai žalių šparagų skersmenį iki 3 mm. Tokie pakeitimai padės prekiauti žaliaisiais šparagais ir "triguero" šparagais tomis pačiomis sąlygomis, kaip ir visais kitais šparagais. (3) Šių standartų taikymas turėtų padėti pašalinti iš rinkos nepatenkinamos kokybės produktus, priderinti produkciją prie vartotojų reikalavimų ir palengvinti sąžininga konkurencija pagrįstus prekybinius santykius, tuo padedant kelti produkcijos pelningumą. (4) Standartai taikomi visiems prekybos etapams. Transportavimas ilgais atstumais, sandėliavimas tam tikrą laiką ir įvairios produktams taikomos paruošimo operacijos gali sukelti tam tikrą gedimą dėl produktų biologinio vystymosi arba jų santykinai greito gedimo. Į tokį vaisių gedimą reikia atsižvelgti taikant standartus prekybos etapuose po išsiuntimo. Kadangi "Aukščiausios" rūšies produktai turi būti rūšiuojami ir pakuojami ypatingai kruopščiai, tokiu atveju atsižvelgiama tik į šviežumo ir pabrinkimo trūkumą. (5) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis Pagal KN kodą 07092000 klasifikuojamų šparagų prekybos standartai yra tokie, kaip nurodyta priede. Šis standartas taikomas visuose prekybos etapuose Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo, lyginant su standarto nuostatomis, produktuose gali būti pastebima: - nedidelis šviežumo ir pabrinkimo trūkumas, - kitų rūšių, išskyrus "Aukščiausios" klasę, produktuose – nedideli įgedimai dėl vaisių tendencijos gesti. 2 straipsnis Šiuo dokumentu Reglamentas (EEB) Nr. 454/92 panaikinamas. 3 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 2000 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. lapkričio 9 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 160, 1999 6 26, p. 80. [3] OL L 52, 1992 2 27, p. 29. [4] OL L 126, 1997 5 17, p. 11. -------------------------------------------------- PRIEDAS ŠPARAGŲ STANDARTAS I. PRODUKCIJOS APIBRĖŽIMAS Šis standartas taikomas iš Asparagus officinalis L. veislių auginamiems ūgliams, kurie švieži tiekiami vartotojui, neįskaitant šparagų pramoniniam perdirbimui. Šparagų ūgliai klasifikuojami į keturias grupes pagal spalvą: 1) baltieji šparagai; 2) violetiniai šparagai, kurių galiukų spalva yra rausvai violetinė ar tamsiai violetinė, o dalis ūglio yra balta; 3) violetiškai žali šparagai, kurių dalis yra violetinės ir žalios spalvos; 4) žali šparagai, kurių galiukai ir didžioji ūglio dalis yra žali. Šis standartas netaikomas mažesnio kaip 3 mm skersmens žaliesiems ir violetiškai žaliems šparagams ir mažesnio kaip 8 mm skersmens baltiesiems bei violetiniams šparagams, supakuotiems į vienodus ryšulėlius ar vienetines pakuotes. II. KOKYBĖS NUOSTATOS Šio standarto tikslas yra apibrėžti šparagų kokybės reikalavimus po paruošimo ir pakavimo. A. Minimalūs reikalavimai Visais atvejais, priklausomai nuo specialių nuostatų kiekvienai klasei ir leistinų nuokrypių, ūgliai turi būti: - nepažeisti, - nesugedę; vartojimui netinkami puvimo ar gedimo pažeisti produktai, - nepažeisti netinkamo plovimo (ūgliai gali būti nuplauti, bet ne mirkyti), - švarūs, jokios pašalinės medžiagos praktiškai nepastebimos, - šviežiai atrodantys ir kvepiantys, - faktiškai neturintys kenkėjų, - faktiškai be kenkėjų sukeltų pažeidimų, - faktiškai nesudaužyti, - neturintys nenormalios išorinės drėgmės, t. y. tinkamai "nusausinti", jeigu buvo plauti arba atvėsinti šaltu vandeniu, - be jokio pašalinio kvapo ir (arba) skonio. Ūgliai prie pagrindo turi būti nupjauti kiek galima tvarkingiau. Be to ūgliai turi nebūti tuščiaviduriai, įtrūkę, nusilupę ar sulūžę. Tačiau po derliaus nuėmimo atsiradę smulkūs įtrūkimai leistini, jeigu jie neviršija IV A. "Leistini kokybės nuokrypiai" nustatytų ribų. Šparagų būklė turi būti tokia, kad jie galėtų: - išlaikyti transportavimą bei paruošimą ir - būti pristatyti į paskyrimo vietą patenkinamos būklės. B. Klasifikacija Šparagai yra klasifikuojami į tris rūšis, kaip pateikta toliau: i) "Aukščiausia" rūšis Šios rūšies ūgliai turi būti aukščiausios kokybės, labai geros formos ir beveik tiesūs. Atsižvelgiant į įprastas grupės, kuriai jie priklauso, savybes, jų galiukai turi būti labai susiglaudę. Leidžiami tik keli sunkiai pastebimi parudimų pėdsakai ant ūglio, kuriuos vartotojas gali pašalinti nulupdamas. "Baltųjų" šparagų grupės ūgliai ir jų galiukai turi būti balti; ant ūglių leidžiamas tik blankus rausvas atspalvis. Žalieji šparagai turi būti visiškai žali. Neleidžiami jokie šios rūšies ūglių sumedėjimo požymiai. Pjūvis prie ūglių pagrindo turi būti kiek galima labiau statmenas. Tačiau siekiant geresnės išvaizdos, kai šparagai supakuoti ryšulėliais, išoriniai ūgliai gali būti nupjauti šiek tiek nuožulniai, jeigu nuožulnumas neviršija 1 cm. ii) I rūšis Šios rūšies ūgliai turi būti geros kokybės ir geros formos. Atsižvelgiant į įprastas grupės, kuriai jie priklauso, savybes, jų galiukai turi būti kompaktiški. Leidžiami nedideli parudimų pėdsakai ant ūglio, kuriuos vartotojas gali pašalinti nulupdamas. Ant "baltųjų" šparagų grupės ūglių ir jų galiukų leidžiamas tik blankus rausvas atspalvis. Bent 80 % žaliųjų šparagų ilgio turi būti žalios spalvos. Neleidžiami jokie "baltųjų" šparagų grupės sumedėję ūgliai. Leidžiama, kad kitų grupių ūglių žemutinėje dalyje būtų sumedėjimo požymių, jeigu šį sumedėjimą vartotojas gali pašalinti lupdamas. Pjūvis prie ūglių pagrindo turi būti kiek galima labiau statmenas. iii) II rūšis Šiai rūšiai priskiriami ūgliai, kurie netinka aukštesnėms rūšims, bet patenkina pirmiau apibūdintus minimalius reikalavimus. Lyginant su 1 rūšimi ūgliai gali būti ne tokios geros formos, labiau lenkti ir atsižvelgiant į įprastas grupės, kuriai jie priklauso, savybes, jų galiukai gali būti šiek tiek atviri. Leidžiami parudimų pėdsakai ant ūglio, kuriuos vartotojas gali pašalinti nulupdamas. "Baltųjų" šparagų ūglių galiukai gali būti su atspalviais, įskaitant ir žalią. "Violetinių" šparagų ūglių galiukai gali turėti nežymų žalią atspalvį. Bent 60 % žaliųjų šparagų ilgio turi būti žalios spalvos. Ūgliai gali būti šiek tiek sumedėję. Pjūvis prie ūglių pagrindo gali būti šiek tiek įstrižas. III. RŪŠIAVIMO PAGAL DYDĮ NUOSTATOS Dydis nustatomas pagal ūglio ilgį ir skersmenį. A. Dydžio nustatymas pagal ilgį Ūglių ilgis turi būti: - ilgų šparagų – daugiau kaip 17 cm, - trumpų šparagų – nuo 12 iki 17 cm, - II rūšies sutvarkytų, bet į ryšulėlius nesurištų šparagų – daugiau kaip 12 cm, - šparagų galiukų – mažiau kaip 12 cm. Maksimalus leistinas baltųjų ir violetinių šparagų ilgis yra 22 cm, o žaliųjų ir violetiškai žalių šparagų – 27 cm. Maksimalus leistinas standžiai ryšulėliais surištų ūglių ilgio skirtumas negali viršyti 5 cm. B. Dydžio nustatymas pagal skersmenį Ūglių skersmuo matuojamas ties viso jų ilgio viduriu. Minimalus skersmuo ir dydis yra toks: Baltieji ir violetiniai šparagai Rūšis | Minimalus skersmuo | Dydis | Ekstra | 12 mm | Maksimalus 8 mm skirtumas tarp ploniausio ir storiausio ūglio toje pačioje pakuotėje ar ryšulėlyje | I | 10 mm | Maksimalus 10 mm skirtumas tarp ploniausio ir storiausio ūglio toje pačioje pakuotėje ar ryšulėlyje | II | 8 mm | Nuostatos dėl vienodumo nėra | Violetiškai žali ir žalieji šparagai Rūšis | Minimalus skersmuo | Dydis | Ekstra ir I | 3 mm | Maksimalus 8 mm skirtumas tarp ploniausio ir storiausio ūglio toje pačioje pakuotėje ar ryšulėlyje | II | 3 mm | Nuostatos dėl vienodumo nėra | IV. LEISTINŲ NUOKRYPIŲ NUOSTATOS Leistini kokybės ir dydžio nuokrypiai kiekvienoje pakuotėje leidžiami produkcijai, neatitinkančiai nurodytos rūšies reikalavimų. A. Leistini kokybės nuokrypiai i) "Aukščiausia" rūšis 5 % ūglių skaičiaus arba svorio, neatitinkantys rūšies reikalavimų, bet atitinkantys I rūšies reikalavimus arba, išimtiniais atvejais, su tos rūšies leistinais nuokrypiais, arba turintys nežymius neranduotus įtrūkimus nuėmus derlių. ii) I rūšis 10 % ūglių skaičiaus arba svorio, neatitinkantys rūšies reikalavimų, bet atitinkantys II rūšies reikalavimus arba, išimtiniais atvejais, su tos rūšies leistinais nuokrypiais, arba turintys nežymius neranduotus įtrūkimus nuėmus derlių. iii) II rūšis 10 % ūglių skaičiaus arba svorio, neatitinkantys nei rūšies reikalavimų, nei minimalių reikalavimų, išskyrus puvimo ar kitokio gedimo paveiktus ūglius, dėl ko jie netinkami vartojimui. Be pirmiau minėtų 10 % gali būti leidžiamas papildomas 10 % tuščiavidurių arba labai nežymius įtrūkimus dėl plovimo turinčių ūglių skaičiaus arba svorio nuokrypis. Jokiu atveju neleidžiama daugiau kaip 15 % tuščiavidurių ūglių kiekvienoje pakuotėje ar ryšulėlyje. B. Leistini dydžio nuokrypiai Visoms rūšims: 10 % ūglių skaičiaus arba svorio, neatitinkančių nurodyto dydžio ir nukrypstančių nuo nurodytų ilgio apribojimų daugiausia 1 cm pagal ilgį ir 2 mm pagal skersmenį. V. PATEIKIMO NUOSTATOS A. Vienodumas Kiekvienos pakuotės, vienetinės pakuotės ar ryšulėlio toje pačioje pakuotėje turinys turėtų būti vienodas, joje turėtų būti tik tos pačios kilmės, kokybės, spalvos grupės ir dydžio (jeigu rūšiavimas pagal dydį privalomas) šparagai. Vis dėlto skirtingų spalvos grupių ūgliai gali būti leidžiami tik su tokiais apribojimais: - baltieji šparagai: 10 % violetinių šparagų skaičiaus arba svorio "Ekstra" ir "I" rūšyse ir 15 % II rūšyje, - violetiniai, žalieji ir violetiškai žali šparagai: 10 % kitos spalvos grupės šparagų skaičiaus arba svorio. II rūšyje leidžiamas baltųjų ir violetinių šparagų mišinys, jeigu jie yra tinkamai paženklinti. Kiekvienos pakuotės, vienetinės pakuotės ar ryšulėlio matomoji dalis turi atitikti visą turinį. B. Pateikimas Šparagai gali būti pateikti taip: i) tvirtai surištuose ryšulėliuose Ūgliai kiekvieno ryšulėlio išorinėje pusėje išvaizda ir skersmeniu turi atitikti viso ryšulėlio vidurkį. Ryšulėliais supakuotų "Aukščiausios" rūšies šparagų ūgliai turi būti to paties ilgio. Pakuotėje ryšulėliai turi būti lygiai sudėlioti; kiekvienas ryšulėlis turi būti apsaugotas popieriumi. Bet kurioje pakuotėje ryšulėliai turi būti to paties svorio ir ilgio; ii) vienetinėse pakuotėse, arba sudėlioti bet nesurišti pakuotėje. C. Įpakavimas Šparagai turi būti pakuojami taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kad būtų išvengta bet kokios išorinės ar vidinės žalos produkcijai. Naudoti medžiagas, visų pirma popierių arba ženklus su prekinėmis specifikacijomis, galima tik su sąlyga, kad spausdinimas ar etikečių klijavimas atliekamas netoksišku rašalu arba klijais. Pakuotėse neturi būti jokių pašalinės kilmės medžiagų. VI. ŽENKLINIMO NUOSTATOS Ant kiekvienos pakuotės raidėmis sugrupuotomis toje pačioje pusėje, pažymėta įskaitomai ir nenuplaunamai bei matoma išorėje turi būti nurodyta ši detali informacija: A. Tapatumas Pakuotojas ir (arba) siuntėjas, pavadinimas ir adresas arba oficialiai išduotas ar pripažįstamas kodinis ženklas. Tačiau, jeigu naudojamas kodas, nuorodą "pakuotojas ir (arba) siuntėjas" (arba atitinkamą santrumpą) reikia pateikti šalia šio kodo. B. Produkcijos tipas "Šparagai", po to nurodoma "baltieji", "žalieji", "violetiniai" arba "violetiškai žali", jeigu pakuotės turinys nematomas iš išorės ir, tam tikrais atvejais, nurodoma "trumpi", "galiukai" arba "baltųjų ir violetinių mišinys". C. Produkcijos kilmė Kilmės šalis ir pasirinktinai auginimo rajonas, nacionalinis, regioninis arba vietinis vietovardis. D. Komercinės specifikacijos - rūšis, - dydis, išreikštas: a) minimaliu ir maksimaliu skersmeniu šparagams, kuriems taikomos vienodumo taisyklės; b) minimaliu skersmeniu, po to maksimaliu skersmeniu arba žodžiais "ir virš" šparagams, kuriems netaikomos vienodumo taisyklės, - ryšulėlių skaičius arba vienetinių pakuočių skaičius ryšulėliais arba vienetinėmis pakuotėmis supakuotiems šparagams. E. Oficialus kontrolės ženklas (nebūtina) --------------------------------------------------